དེང་སྐབས་ཚན་རིག་པའི་ནང་ནས་མང་པོ་ཞིག་གིས་དཔལ་ནཱ་ལེནྡྲའི་ནང་ཆོས་ཀྱི་སེམས་ཁམས་རིག་པ་དང་།ཚད་མ་རིག་པ་སོགས་དམིགས་བསལ་དོ་སྣང་བྱེད་ཡུལ་ཆགས་ཡོད།དེ་ལྟར་དོ་སྣང་བྱེད་དུས་སློབ་སྦྱོང་བྱེད་ས་བོད་པ་གཅིག་པུ་མ་གཏོགས་རྒྱ་གར་བ་སུ་གཅིག་ཡོད་པ་མ་རེད།ནཱ་ལེནྡྲ་གནས་ཧ་ཅང་རྩ་ཆེན་པོ་ཡིིན་པ་དེར་ཕྱིན་ན་ཕུག་རོན་ཁ་ཤས་ཕར་འཕུར་ཚུར་འཕུར་བྱེད་པ་ཙམ་ལས་གཞན་གང་ཡང་མི་འདུག།ད་དངོས་གནས་ནཱ་ལེནྡྲའི་མཁས་པའི་དབང་པོ་ཚོའི་སེམས་ཁམས་རིག་པ་དང།ཚད་མ་རིག་པ།ལྟ་གྲུབ་སོགས་ཧ་ཅང་ཟབ་ཅིང་བརླིང་པོ་ཡོད་པ་དེ་དག་ང་ཚོ་བོད་པ་གཅིག་པུས་ཉར་ཚགས་བྱས་ཡོད།དེ་འགྲེལ་བཤད་རྒྱག་པ་ལ་ཡག་ཤོས་བོད་སྐད་རེད་འདུག།ངས་རྒྱ་གར་ཚོར་རྩེད་མོ་དང་སྦྲགས་ནས་སྔ་མོ་རྒྱ་གར་བ་ཚོ་ང་ཚོའི་དགེ་རྒན་རེད།ང་ཚོ་དགེ་ཕྲུག་རེད།དེང་སང་དགེ་ཕྲུག་མཁས་པ་ཆགས་ཡོད་པ་དང།སྔ་མོ་ལོ་རྒྱུས་ཐོག་གི་ང་ཚོའི་དགེ་རྒན་ཚོས་བར་ལམ་དོ་སྣང་མ་བྱས་སྟབས་དགེ་རྒན་ཚོས་གང་ཡང་ཤེས་ཀྱི་ཡོད་མ་རེད།ང་ཚོ་དགེ་ཕྲུག་གིས་རྒྱ་གར་མཁས་པའི་ཟབ་ཅིང་བརླིང་བའི་ལྟ་གྲུབ་རྒྱུན་འཛིན་བྱས་ཡོད་ཅེས་བཤད་ཀྱི་ཡོད།དེང་སྐབས་ངོས་རང་གི་སེམས་ནང་སྤོབས་པ་འདུགཚན་རིག་པར་ཐུག་ནས་སྐད་ཆ་བཤད་དུས་རྒྱ་གར་མཁས་པའི་གཞུང་དཔེར་ན།སེམས་ཁམས་རིག་པ་ཡིན་ནའང་འདྲ།དངོས་ཁམས་རིག་པ་རྡུལ་ཕྲ་རབ་སྐོར་སོགས་བཤད་དགོས་བྱུང་ན་ང་ཚོ་བོད་པས་དངོས་གནས་ཞུམ་པ་མེད་པའི་ངང་སྐད་ཆ་ཤོད་ཐུབ་ཀྱི་ཡོད།ཤེས་སོང་ངམ།དེས་བོད་ལ་དོ་སྣང་བྱེད་པ་དེ་ཤུགས་ཆེ་རུ་འགྲོ་རྒྱུ་རེད།རྒྱ་རིགས་ནང་དུའང་ཤུགས་ཆེ་རུ་འགྲོ་རྒྱུ་རེད།ཇི་ཙམ་བོད་ཀྱི་རིག་གཞུང་དང་བོད་ཀྱི་སྐད་ཡིག་ལ་དོ་སྣང་སླེབས་པ་དེ་ཙམ་གྱིས་བོད་ཀྱི་བདེན་དོན་མུ་མཐུད་གནས་རྒྱུ་རེད།དེ་སྔ་རྒྱ་ནག་གོང་མ་ཐང་གི་སྐབས་ནས་བཟུང་མན་ཇུའི་བར་གྱི་རྒྱ་ཡིག་ལོ་རྒྱུས་ནང་བོད་རྒྱ་ཁོངས་ཡིན་པ་གནས་ཚུལ་གསལ་གྱི་མི་འདུག་ཅེས་རྒྱ་རིགས་མཁས་པ་ཞིག་གིས་ངོས་ལ་བརྗོད་ཀྱི་འདུགཡང་བར་སྐབས་ཨ་མི་རི་ཀའི་གཙུག་ལག་སློབ་གྲྭ་ཞིག་ནས་དེབ་གཅིག་བཏོན་པ་དེའི་ནང་དུས་རབས་བདུན་པ་བརྒྱད་པ་དགུ་པའི་སྐབས་ལ་རྒྱ་ནག་རྒྱལ་པོ་དང།བོད་ཀྱི་རྒྱལ་པོ།སོག་པོའི་རྒྱལ་པོ་ཞེས་འདྲ་མཉམ་ཅན་གྱི་རྒྱལ་ཁབ་གསུམ་ཞེས་ཡོངས་གྲགས་བྱས་ནས་བརྩི་བཞིན་འདུགརྒྱ་རིགས་མཁས་པ་དེས་གོ་མིན་ཏང་དང་གུང་ཁྲན་ཏང་གིས་བོད་རྒྱ་ཁོངས་ཡིན་པའི་རྒྱུ་མཚན་བཀོད་པ་དེ་དག་ནི་བོད་ཡིག་ལ་བརྟེན་ནས་བཤད་པ་ཡིིན་བརྗོད་ཀྱི་འདུགང་ཚོ་བོད་པའི་བླ་ཆེན་དཔོན་ཆེན་ཚོས་སོ་སོའི་དབང་ཆ་དང་སོ་སོ་ལ་མིང་ཐོབ་རྒྱུར་རྒྱ་ནག་གོང་མར་སྤྲེལ་ལད་འདྲ་མིན་འཁྲབ་པ་དེ་འདྲའི་ཐོག་ནས་རྒྱ་ནག་གོང་མའི་ཆབ་འབངས་ཡིན་པའི་རྣམ་པ་འདྲ་པོ།ཡང་བོད་ལ་དཀའ་ངལ་འདྲ་འཕྲད་པའི་སྐབས་ལ་མན་ཇུ་གོང་མར་སྙན་སེང་ཞུས་ཏེ་མན་ཇུ་གོང་མས་ཁྲིམས་ཞིབ་པ་དེ་འདྲ་བཏང་བ།དཔེར་ན།རྒྱལ་མཆོག་བསྐལ་བཟང་རྒྱ་མཚོའི་སྐབས་ཀྱི་ང་ལུམ་སྦྱར་གསུམ་དང།དཔོན་པོ་མི་དབང་བར་རྙོག་དྲ་ཡོང་སྐབས་རྒྱ་ནག་གི་ཁྲིམས་དཔོན་དེ་འདྲ་སྐད་བཏང་ནས་མཐའ་མ་ང་ལུམ་སྦྱར་གསུམ་དམར་གསོད་བཏང་ཡོད་པ་རེད།ང་ཚོ་བོད་པ་ཚོས་རྒྱ་ནག་གོང་མ་ཞེས་ངོམ་སོ་ལྟ་བུ་བྱས་ནས་ང་ཚོས་ཡག་པོ་མ་བྱས་ན་རྒྱ་ནག་གོང་མའི་ཁྲིམས་འཕོག་གི་རེད་ཅེས་ང་ཚོས་དགའ་བཞིན་སྤྲོ་བཞིན་དུ་རྒྱ་ནག་གོང་མའི་ཆབ་འབངས་ནང་འཛུལ་བའི་བཟོ་འདྲ་པོ་དེ་ཚོ་ང་ཚོ་བོད་པས་བྱབ་བསྐྱལ་ཡོད།ཆོས་རྒྱལ་གོང་མ་ཚོའི་སྐབས་ལ་བོད་ཆོལ་ཁ་གསུམ་ཡོངས་རྫོགས་གཅིག་གྱུར་བྱས་ནས་བསྡད་ཡོད།བོད་ཀྱི་སྟོབས་ཤུགས་ཀྱང་སོག་པོའི་རྒྱལ་པོའི་སྟོབས་ཤུགས་དང།རྒྱ་ནག་རྒྱལ་པོའི་སྟོབས་ཤུགས་དང་འདྲ་མཉམ་བྱས་ནས་བསྡད་ཡོད།དེ་ནས་བོད་སིལ་བུར་ཆགས་ཏེ་བོད་དུམ་བུར་ཕྱིན།དཔེར་ན།ང་ཚོའི་ལུང་པར་ཆ་མཚོན་ན་ཟི་ལིང་དང།ཧི་ནན་ཚོར་བོད་གཞུང་རྒྱུས་མངའ་རྩ་བ་ནས་མེད།ངོས་ཀྱི་ཨ་མ་ལགས་སུ་ང་ཚོའི་དཔོན་པོ་སུ་རེད་ཅེས་སྐད་ཆ་དྲིས་ན་ཟི་ལིང་དཔོན་པོ་རྨ་སྤུ་ཧྥང་རེད་ཕལ་ཆེར་གསུང་གི་རེད།བོད་ཁ་བྲལ་ལ་ཕྱིན་ནས་དེ་ལྟར་བསྡད་པ་རེད།ཆབ་སྲིད་ཀྱི་ཐོག་ནས་བོད་ཁ་བྲལ་ཕྱིན་ཡོད་ཀྱང་བོད་གངས་ཅན་པ་ཞེས་རྡོག་ཏུ་བསྒྲིལ་བ་དེ་བོད་ཀྱི་བཀའ་འགྱུར་བསྟན་འགྱུར་གྱི་ཡི་གེ་དེ་དག་གིས་བཟུང་བསྡད་པ་དང།སངས་རྒྱས་ཀྱི་ཆོས་ཀྱིས་བཟུང་ནས་བསྡད་ཡོད།བོད་དུ་སངས་རྒྱས་ཀྱི་བསྟན་པ་ལྟ་སྒོམ་སྤྱོད་གསུམ་གང་གི་ཐོག་ནས་འགྲན་ཟླ་བྲལ་བ་འཛིན་མཁན་བོད་ཀྱི་མཁས་པ་མང་ཆེ་བ་མདོ་སྟོད་སྨད་གཉིས་ནས་བྱུང་ཡོད།དབུས་གཙང་ཕྲན་བུ་ཉུང་ཉུང་རེད།༡༩༥༩ལོར་ང་ཚོ་རྒྱ་གར་ལ་བྲོས་བྱོལ་ཡོང་བའི་སྐབས་གྲྭ་སའི་མཁན་པོ་མང་ཆེ་བ་ཁམས་པ་དང་ཨ་མདོ་རེད།དེར་བརྟེན་བོད་ཀྱི་སངས་རྒྱས་ཀྱི་ཆོས་འཛིན་མཁན་གཙོ་བོ་ཤུགས་ཆེ་བ་མདོ་སྟོད་སྨད་ནས་བྱུང་འདུགཁོང་ཚོ་ཕ་ཡུལ་ཐག་རིང་པོ་ནས་ཡོང།དཔེ་ཆ་ལ་བློ་རྩེ་བསྒྲིམས་ནས་བསྡད་པ་ཕལ་ཆེར་རེད།དབུས་གཙང་ཁུལ་གྱི་མི་ཚོ་སོ་སོའི་ནང་ཐག་ཉེ་པོ་ཡིན་དུས་བར་གསེང་ཡོད་ཚད་ལ་ནང་དུ་འཁྱམས་ནས་འགྲོ་བཞིན་མེད་དམ།གང་ལྟར་དབུས་པའི་དགེ་བཤེས་ཉུང་ཉུང་རེད།སྒོ་མང་མཁན་པོ་གནང་མྱོང་མཁན་བཀྲ་ཤིས་འཁྱིལ་ནས་ཡིན་པའི་འཇམ་དབྱངས་ཡེ་ཤེས་དཔེ་ཆ་ཧ་ཅང་ཡག་པོ་ཡོད།རྟགས་གསལ་གཏོང་སྐབས་འགྱིང་སྟབས་གཞན་དང་མི་འདྲ་བ་ཞིག་བྱེད་རྒྱུ་ཡོད།ཁོང་གིས་ངོས་ལ།བོད་ཀྱི་མཁས་པ་ཡིན་ན་ཨ་མདོ་བ་ཡིན་པས་ཁྱབ།ཅེས་གསུང་མྱོང་།ཁམས་པ་དང་དབུས་གཙང་གི་སྐད་ཆ་གང་ཡང་མེད།ཅེས་ཞལ་ཤོབ་མཛད།ཨ་མདོར་ངོམ་རྒྱུ་གཙོ་བོ་རྗེ་ཙོང་ཁ་པ་ཆེན་པོ་ཡོད།